N Á R O D N Á R A D A  S L O V E N S K E J R E P U B L I K Y

IX. volebné obdobie

**N á v r h**

poslancov Národnej rady Slovenskej republiky

Mariána Kéryho, Jána Podmanického, Richard Glücka a Romana Michelka

n a   p r i j a t i e

**uznesenia Národnej rady Slovenskej republiky k neprimeraným zásahom Európskeho parlamentu do práv členských štátov Európskej únie**

|  |  |  |
| --- | --- | --- |
| P r e d k l a d á : |  | Návrh na uznesenie: |
| Marián Kéry v.r.Ján Podmanický v.r. Richard Glück v.r.Roman Michelko v.r. |  | 1. Návrh uznesenia Národnej rady Slovenskej republiky
2. Odôvodnenie

  |

Bratislava september 2024

**NÁRODNÁ RADA SLOVENSKEJ REPUBLIKY**

IX. volebné obdobie

Návrh

**UZNESENIE**

**NÁRODNEJ RADY SLOVENSKEJ REPUBLIKY**

z ... septembra 2024

**k neprimeraným zásahom Európskeho parlamentu do práv**

**členských štátov Európskej únie**

**Národná rada Slovenskej republiky:**

1. pripomína, že Národná rada Slovenskej republiky uznesením z 30. januára 2002 prijala Deklaráciu Národnej rady Slovenskej republiky o zvrchovanosti členských štátov Európskej únie a štátov kandidujúcich na členstvo v Európskej únii v kultúrno-etických otázkach;
2. vyjadruje znepokojenie nad opakovanými snahami Európskeho parlamentu zasahovať do spomínanej suverenity členských štátov Európskej únie, príkladom čoho je aj uznesenie Európskeho parlamentu z 11. apríla 2024 o začlenení práva na umelé prerušenie tehotenstva do Charty základných práv Európskej únie, keďže otázky týkajúce sa zdravotnej politiky patria do kompetencií národných štátov;
3. odmieta snahy Európskeho parlamentu zasahovať do práv členských štátov Európskej únie;
4. žiada povereného predsedu Národnej rady Slovenskej republiky, aby o prijatom uznesení Národnej rady Slovenskej republiky informoval predsedu vlády Slovenskej republiky.

**Odôvodnenie**

Členské štáty Európskej únie by mali vyjadriť svoje postoje, pokiaľ dochádza k zasahovaniu do ich práv, čo je aj prípad uznesenia Európskeho parlamentu z 11. apríla 2024 o začlenení práva na umelé prerušenie tehotenstva do Charty základných práv Európskej únie.

Uznesenie Európskeho parlamentu ide proti duchu Ústavy Slovenskej republiky a je v rozpore s Deklaráciou Národnej rady Slovenskej republiky o zvrchovanosti členských štátov Európskej únie a štátov kandidujúcich na členstvo v Európskej únii v kultúrno-etických otázkach. Rovnako tak nerešpektuje zodpovednosť členských štátov Európskej únie za vymedzenie ich zdravotnej politiky, za organizáciu a poskytovanie zdravotníckych služieb a zdravotnej starostlivosti ustanovenú v Zmluve o fungovaní Európskej únie.

Z týchto dôvodov sa navrhuje uznesenie Národnej rady Slovenskej republiky, ktorým sa odmieta takýto zásah do práv členských štátov Európskej únie a vytváranie precedensu pre prípadné ďalšie snahy o oslabovanie ich suverenity zo strany Európskeho parlamentu.